Gbalɔ Eliya ngɛ Tɛ Pu ɔ mi ngɛ Horeb Yoku ɔ he | Baiblo Mi Ní Kasemi Kɛ Ha Jokuɛwi\nNÍ KASEMI 47\nBenɛ Jezebɛl nu nɔ́ nɛ ba Baal gbali ɔmɛ a nɔ ɔ, e mi mi fu wawɛɛ. E sɛ ke a ya de Eliya ke: ‘Hwɔ ɔ, o ma gbo kaa bɔ nɛ Baal gbali ɔmɛ gbo ɔ.’ Eliya tsui po wawɛɛ nɛ e ma fo kɛ ho nga a nɔ ya. E sɔle ha Yehowa ke: ‘Yehowa, I be nyɛe hu. Ha nɛ ma gbo kɛkɛ.’ Pɔ tɔ Eliya he, lɔ ɔ he ɔ, e ya hi tso ko sisi nɛ e hwɔ mahe.\nBɔfo ko tsɛ̃ɛ̃ lɛ, nɛ e de lɛ ke: ‘Tee si nɛ o ye ní.’ Eliya na nyu kɛ kplu, kɛ abolo nɛ fɔɔ si ngɛ tɛ ko nɛ e dɔ la nɔ. E ye ní nɛ e nu nyu, nɛ e kpale hwɔ si. Bɔfo ɔ ya tsɛ̃ɛ̃ lɛ ekohu, nɛ e de lɛ ke: ‘Moo ye ní. E sa nɛ o ná he wami konɛ o tsa o blɔ hiami ɔ nɔ.’ Enɛ ɔ he ɔ, Eliya kpale ye ní ɔ. Lɔ ɔ se ɔ, e hia blɔ ligbi 40 nyɔ kɛ pia kɛ ya si benɛ e ya su Horeb Yoku ɔ he. Benɛ Eliya ya su lejɛ ɔ, e ya sɛ tɛ puɔ ko mi konɛ e hwɔ si. Se Yehowa kɛ lɛ tu munyu. E bi lɛ ke: ‘Eliya, mɛni o ngɛ pee ngɛ hiɛ ɔ?’ Eliya de Yehowa ke: ‘Israel bi ɔmɛ yi si nɛ a wo mo ɔ nɔ. A ku o we afɔle sami la tɛ ɔmɛ, nɛ a gbe o gbali ɔmɛ. Piɔ lɛɛ a ngɛ hlae nɛ a maa gbe mi.’\nYehowa de Eliya ke: ‘Yaa nɛ o ya da si ngɛ yoku ɔ nɔ.’ Kekleekle ɔ, kɔɔhiɔ ngua ko fia kɛ be ngɛ tɛ puɔ ɔ he. Lɔ ɔ se ɔ, zugba mimiɛ, nɛ la bɔni tsomi. Jehanɛ ɔ, Eliya nu gbi blɛuu ko. E ngɔ e tade ɔ kɛ tsi e hɛ mi, nɛ e ya da si ngɛ tɛ puɔ ɔ nya. Yehowa bi Eliya nɔ́ he je nɛ e ma fo ɔ. Eliya de Yehowa ke: ‘Imi nɔ kake too lɛ piɛ.’ Se Yehowa de Eliya ke: ‘Tsa pi mo nɔ kake too nɛ o piɛ. Nimli 7,000 ngɛ Israel nɛ a ngɛ mi sɔmɔe loloolo. Yaa nɛ o ya pee Elisha gbalɔ ngɛ o nane mi.’ Amlɔ nɔuu ɔ, Eliya ya pee nɔ́ nɛ Yehowa de lɛ ke e pee ɔ. Ke Yehowa de mo ke o pee nɔ́ ko, nɛ o pee ɔ, anɛ o susu kaa Yehowa maa ye bua mo lo? Ee, e maa ye bua mo. Ha nɛ waa hyɛ nɔ́ ko nɛ ba ngɛ sapu be ɔ mi.\n“Nyɛ ko pee yeyeeye ngɛ nɔ́ ko nɔ́ ko he, se mohu ngɛ nɔ́ fɛɛ nɔ́ mi ɔ, nyɛɛ gu sɔlemi kɛ pɛɛ kpami nɛ mi wa kɛ sina nɔ kɛ ha nɛ Mawu nɛ e le nyɛ ní bimi ɔmɛ.”​​—Filipi Bi 4:6\nSane bimihi: Mɛni he je nɛ Eliya ma fo ɔ? Mɛni Yehowa de Eliya?\n1 Matsɛmɛ 19:1-18; Roma Bi 11:2-4\nMɛni Yehowa de Eliya benɛ e nu he kaa e be nɔ ko ɔ? Mɛni o ma nyɛ maa kase ngɛ Eliya he sane ɔ mi?